****

АКАДЕМИЈА НАУКА И УМЈЕТНОСТИ РЕПУБЛИКЕ СРПСКЕ

КРИТЕРИЈУМИ

ЗА ИЗБОР КАРАТА И ФОТОГРАФИЈА ЗА

*ЕНЦИКЛОПЕДИЈУ РЕПУБЛИКЕ СРПСКЕ*

Бања Лука, 24. јуни 2013.

На основу члана 5 тачка г) *Закона о Енциклопедији Републике Српске* („Сл. гласник Републике Српске“ број 38/07) Уређивачки одбор на III сједници одржаној 24. јуна 2013, усвојио је

**КРИТЕРИЈУМЕ**

**ЗА ИЗБОР КАРАТА И ФОТОГРАФИЈА ЗА**

***ЕНЦИКЛОПЕДИЈУ РЕПУБЛИКЕ СРПСКЕ***

Текст енциклопедијских јединица илуструје се картама и фотографијама. Критеријуме за избор карата и фотографија, по *Закону о Енциклопедији РС*, усваја Уређивачки одбор.

Избор карата и фотографија врши Централна редакција према сљедећим критеријумима:

**I ГЕОГРАФСКЕ КАРТЕ**

1. Свака општина у Републици Српској, у оквиру енциклопедијске јединице, имаће географску карту. Карте се раде у три величине, у зависности од површине територије општине и броја становника:

а) највеће општине једна страница;

б) општине средње величине 2/3 странице;

в) најмање општине 1/2 странице.

Картограф ће предложити Централној редакцији у коју од наведене три категорије треба да се разврста свака од општина. Све карте ће имати сљедећи садржај:

а) Размјер (у доњем лијевом углу) и координатна мрежа, с тим што ће размјер бити одређен према величини и облику територије појединих општина, а водиће се рачуна о што већој прегледности сваке карте;

б) Рељефна структура/подлога − генерализована;

в) Важнији водени токови и њихови називи;

г) Кружић као ознаку за број становника (насеља ће, према броју становника, бити означена кружићима различитих величина);

д) Саобраћајна мрежа: магистрални и регионални путеви и пруге;

ђ) Границе насеља;

е) Урбана зона општинског центра/града;

ж) Легенда карте (у доњем десном углу) у којој ће бити картографским или одговарајућим знацима приказани: величина насеља, путна мрежа, границе насеља и урбана зона;

з) Малу карту Републике Српске (у горњем десном углу) са ознаком (квадратићем) који упућује на то гдје се налази мјесто са карте;

2. Историјске карте.

3. Карте Републике Српске и БиХ (новије вријеме).

**II ФОТОГРАФИЈЕ ЛИЧНОСТИ**

1. Предсједници Републике Српске;
2. Предсједници Народне скупштине;
3. Предсједници АНУРС-а;
4. Чланови АНУРС-а (радни састав, изван радног састава и инострани чланови);
5. Чланови САНУ који у *Енциклопедији РС* имају енциклопедијске јединице;
6. Генерали Војске Републике Српске (начелник и замјеник начелника Генералштаба, команданти ратних корпуса, команданти ваздухопловства и ПВО и начелници Центра војних школа);
7. Ректори јавних универзитета;
8. Патријарси, митрополити и садашњи епископи СПЦ;
9. Научници (са територије Републике Српске или БиХ који су се посебно афирмисали у појединим областима);
10. Најпознатији књижевници;
11. Посебно афирмисани умјетници (личности или дјела);
12. Државници, политичари и народни хероји (фотографије или портрети);
13. Устаници – војсковође до 1914. године;
14. Познати припадници Југословенске војске у отаџбини.

Све фотографије личности израдиће се у величини 4,5 x 5,7 цм.

**III ФОТОГРАФИЈЕ ОБЈЕКАТА**

1. Зграда републичких институција (Палата предсједника РС, зграде Народне скупштине РС и Владе РС);
2. Административне зграде градова у Републици Српској (Бање Луке, Источног Сарајева, Добоја, Бијељине, Приједора и Требиња);
3. Зграде значајних републичких, научних и умјетничких институција (зграда АНУРС-а, Бански двор, Народно позориште РС, Музеј РС, Музеј савремене умјетности, РТРС-а, КБЦ, Архив РС);
4. Зграда двају јавних универзитета (ректорати);
5. Саборне цркве свих епархија;
6. Споменици под културноисторијском заштитом (тврђава у Требињу, Стари град у Бочцу, тврђава у Добоју, Кастел, Црква брвнара у Малом Блашком, Херцеговачка Грачаница, Арсланагића мост у Требињу и др.);
7. Најпознатији објекти у неким општинама које су посебно значајни за Републику Српску;
8. Најзначајнији привредни објекти (који су некада постојали и који сада постоје).

**IV ФОТОГРАФИЈЕ ПРИРОДНИХ И ТУРИСТИЧКИХ БОГАТСТАВА**

1. Природних љепота (Врбаса, Дрине, Зеленгоре, Јахорине, Козаре, Лисине, Озрена, Романије, Сутјеске, Таре, Пливе, Босне, Уне);
2. Природних резервата (Бардача, прашума Перућица);
3. Познатих туристичких дестинација (Андрићград, Вишеград, Балкана, Еко-центар Љекарице, Етно-село Станишић, Зворничко језеро, језеро Перућац, „ћиро“ из Шарганске осмице, мост на Дрини у Вишеграду, Национални парк Сутјеска, рафтинг на Врбасу, пећина Орловача);
4. Бање: Бања Врућица, Дворови, Слатина, Кулаши, Српске Топлице, Вилина влас, Козлук, Мљечаница;
5. Манастири: Добрун, Липље, Ступље, Моштаница, Папраћа, Тврдош, Гомионица, Крупа на Врбасу, Тавна, Клисина, Житомислић, Сасе, Дужи.

**V ФОТОГРАФИЈЕ ИСТОРИЈСКИХ СПОМЕНИКА**

1. Споменика из далеке прошлости;
2. Споменика из Народноослободилачке борбе;
3. Споменика из одбрамбено-ослободилачког рата (1992−1995).

**VI ФОТОГРАФИЈЕ ДОКУМЕНАТА**

1. Дејтонског мировног уговора (факсимили);
2. Првог Устава Републике Српске (факсимили);
3. Водећих научних часописа (факсимили);
4. Докумената о оснивању универзитета /факсимили;
5. Докумената о оснивању АНУРС-а/ факсимили;
6. Докумената о оснивању најстаријих виших школа /факсимили;
7. Докумената о оснивању најстаријих средњих школа/ факсимили;
8. Докумената о оснивању најстаријих основних школа/факсимили;
9. Закона о изради *Енциклопедије РС*/факсимили.

**VII**

Фотографије значајних манифестација – научних скупова.

**VIII**

Фотографије најпознатијих часописа и листова.

**IX**

Фотографије грбова и застава Републике Српске и БиХ.

 ПРЕДСЈЕДНИК

 УРЕЂИВАЧКОГ ОДБОРА ЕРС

 Академик Рајко Кузмановић